Η Ευρωπαϊκή Ένωση (ΕΕ) λειτουργεί με βάση την αρχή ότι τα προϊόντα θα πρέπει να εισάγονται ελεύθερα χωρίς να υπόκεινται σε ποσοτικούς περιορισμούς (π.χ. ποσοστώσεις), εκτός και αν εφαρμόζονται μέτρα διασφάλισης*. Για τον σκοπό της διαφάνειας, το 2015, η ΕΕ δημοσίευσε μια κωδικοποιημένη* έκδοση του κοινού καθεστώτος εισαγωγών, προκειμένου να συμπεριλάβει τις διάφορες πρόσφατες τροποποιήσεις σε μια νομοθετική πράξη. Η εν λόγω έκδοση καθορίζει: το κοινό καθεστώς εισαγωγών των προϊόντων στην ΕΕ από άλλες χώρες· τη διαδικασία έρευνας σε επίπεδο ΕΕ πριν από την εφαρμογή των μέτρων διασφάλισης και τη διαδικασία επιτήρησης των προϊόντων που μπορεί να προκαλέσουν ζημία στον κλάδο παραγωγής της ΕΕ. Ο κανονισμός εφαρμόζεται στις εισαγωγές προϊόντων καταγωγής τρίτων χωρών, πλην: των κλωστοϋφαντουργικών προϊόντων, που υπόκεινται σε ειδικούς κανόνες εισαγωγής σύμφωνα με τον κανονισμό (ΕΕ) 2015/936· των προϊόντων καταγωγής ορισμένων τρίτων χωρών που απαριθμούνται στον κανονισμό (ΕΕ) 2015/755. Εάν, λόγω της εξέλιξης των εισαγωγών, καθίσταται αναγκαία η εφαρμογή μέτρων επιτήρησης ή διασφάλισης, οι χώρες της ΕΕ πρέπει να ενημερώνουν σχετικά την Ευρωπαϊκή Επιτροπή. Διαδικασία έρευνας της ΕΕ Η έρευνα επιδιώκει να προσδιορίσει εάν οι εισαγωγές ενός προϊόντος προκαλούν (ή υπάρχει κίνδυνος να προκαλέσουν) σοβαρή ζημία* στον σχετικό κλάδο παραγωγής της ΕΕ. Μια έρευνα πρέπει κανονικά να ολοκληρωθεί εντός 9 μηνών, αλλά, σε ορισμένες περιπτώσεις, μπορεί να παραταθεί έως 11 μήνες. Εξετάζει την εξέλιξη στις εισαγωγές, τους όρους υπό τους οποίους πραγματοποιούνται, καθώς και το κατά πόσο προκύπτει σοβαρή ζημία ή κίνδυνος σοβαρής ζημίας από τις εισαγωγές αυτές για τον κλάδο παραγωγής της ΕΕ. Καλύπτει τους ακόλουθους παράγοντες: τον όγκο των εισαγωγών· την τιμή των εισαγωγών· τις προκύπτουσες επιπτώσεις στον κλάδο παραγωγής της ΕΕ παρόμοιων ή άμεσα ανταγωνιστικών προϊόντων, όπως αυτές εμφαίνονται από την εξέλιξη στην παραγωγή, στη χρησιμοποίηση δυναμικού (στον βαθμό που χρησιμοποιείται παραγωγικό δυναμικό), στα αποθέματα, στις πωλήσεις, στο μερίδιο της αγοράς, στις τιμές, στα κέρδη, στην απόδοση επενδεδυμένων κεφαλαίων, στη ρευστότητα και στην απασχόληση. Αν η έρευνα δείχνει ότι οι εισαγωγές έχουν αυξηθεί τόσο πολύ ώστε να προκαλέσουν (ή να απειλούν να προκαλέσουν) σοβαρή ζημία στον κλάδο παραγωγής της ΕΕ, η Επιτροπή μπορεί να επιβάλει μέτρα διασφάλισης. Μέτρα διασφάλισης Η έρευνα της ΕΕ μπορεί να οδηγήσει σε ποσοτικούς περιορισμούς στις εισαγωγές του προϊόντος από οποιαδήποτε τρίτη χώρα. Οι ποσοστώσεις εισαγωγής δεν πρέπει να είναι κατώτερες από τον μέσο όρο των εισαγωγών κατά τα τρία τελευταία αντιπροσωπευτικά έτη για τα οποία υπάρχουν στατιστικά στοιχεία. Προσωρινά μέτρα (μέγιστης περιόδου 200 ημερών) δύνανται να επιβληθούν σε κρίσιμες συνθήκες και εφόσον διαπιστώνεται ότι υπάρχουν επαρκή αποδεικτικά στοιχεία πρόκλησης βλάβης ή επικείμενης βλάβης. Τα οριστικά μέτρα δεν πρέπει να υπερβαίνουν τα τέσσερα έτη (συμπεριλαμβανομένης και της διάρκειας των προσωρινών μέτρων) —εκτός αν παραταθούν για μέγιστη περίοδο οκτώ ετών. Τα μέτρα διασφάλισης εφαρμόζονται σε όλες τις εισαγωγές ενός συγκεκριμένου προϊόντος από όλες τις χώρες. Μέτρα επιτήρησης Η έρευνα μπορεί να οδηγήσει σε εκ των προτέρων ή εκ των υστέρων επιτήρηση ενός προϊόντος από την ΕΕ. Η επιτήρηση συνιστά ένα σύστημα αυτόματης έκδοσης αδειών εισαγωγής για μια χρονική περίοδο. Δεν περιορίζει τις εισαγωγές είτε αναδρομικά είτε εκ των προτέρων. Tα προϊόντα που υποβάλλονται σε εκ των υστέρων επιτήρηση, τίθενται σε ελεύθερη κυκλοφορία μόνον εφόσον προσκομίζεται έγγραφο εισαγωγής, το οποίο θεωρείται από την αρμόδια αρχή που ορίζει μια χώρα της ΕΕ και ισχύει σε όλη την ΕΕ. Διαδικασία ενημέρωσης και διαβουλεύσεων Πριν και κατά τη διάρκεια της διαδικασίας έρευνας της ΕΕ, η Επιτροπή συμβουλεύεται τη συμβουλευτική επιτροπή περί διασφαλίσεων (αντιπρόσωποι κάθε χώρας της ΕΕ). Η Επιτροπή πρέπει να ενημερώνει τις χώρες της ΕΕ για κάθε απόφαση που λαμβάνει σχετικά με τα μέτρα διασφάλισης. Ως σημείο εκκίνησης, τα μέτρα διασφάλισης μπορούν να επιβληθούν εάν οι χώρες της ΕΕ τα στηρίξουν με ειδική πλειοψηφία. Ο κανονισμός προβλέπει επίσης και άλλες ειδικές συνθήκες ψηφοφορίας. Αναπτυσσόμενες χώρες Κανένα μέτρο διασφάλισης δεν μπορεί να εφαρμοστεί σε προϊόν καταγωγής αναπτυσσόμενης χώρας μέλους του Παγκοσμίου Οργανισμού Εμπορίου εφόσον το τμήμα των εισαγωγών του συγκεκριμένου προϊόντος που αντιστοιχεί στην εν λόγω χώρα δεν υπερβαίνει το 3 % και το μερίδιο των εισαγωγών όλων των αναπτυσσόμενων χωρών δεν αντιπροσωπεύει περισσότερο από το 9 %.